Diari Oficial de la Generalitat Valenciana


Sumari del DOGV 9322, del 21-04-2022 (2022/3270)

RESOLUCIÓ conjunta d'11 d'abril de 2022, del director general de l'Esport i del director general de l'Institut Valencià de la Joventut, per la qual es convoca, dins de la Campanya d'Activitats Nàutiques «A la Mar 2022», el Programa «TIRANT», el qual recull l'oferta d'activitats de la goleta Tirant Primer de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9322

Data del DOGV
:   21-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3270


Data del document
:   11-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ conjunta d'11 d'abril de 2022, del director general de l'Esport i del director general de l'Institut Valencià de la Joventut, per la qual es convoca, dins de la Campanya d'Activitats Nàutiques «A la Mar 2022», el Programa «TIRANT», el qual recull l'oferta d'activitats de la goleta Tirant Primer de la Generalitat. [2022/3270]  
  
L'Estatut d'Autonomia de la Comunitat Valenciana atribueix a la Generalitat la competència exclusiva en matèria de joventut (article 49.1.25) i en matèria d'esport (49.1.28).  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix, entre els seus principis rectors, el reconeixement de l'esport i de l'activitat física com a valor educatiu que contribueix a la formació integral de xiquets i joves, així com la consideració de l'esport com a fenomen social amb notable influència en sectors com l'educació, la sanitat, el medi ambient, l'ocupació, l'economia, el turisme, el benestar social i altres sectors relacionats.  
En l'article 32 diu que la conselleria competent en matèria d'esport convocarà campanyes de promoció esportiva i pararà atenció preferent a les relacionades amb els esports nàutics, activitats i esports en el medi natural.  
La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix a les persones joves el dret a l'esport i a l'activitat física. Així mateix, en l'article 5 posa de manifest la corresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, i assigna equips professionals, recursos i serveis didàctics, així com la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en l'article 7.11 estableix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar l'accés de tots els col·lectius.  
  
D'acord amb aquestes competències i disposicions legals, i amb la intenció de complir amb les línies esmentades, la Generalitat organitza anualment des de 1985 campanyes de promoció de les activitats nàutiques «A la Mar» per a la promoció dels esports nàutics entre tota la societat mitjançant les escoles de la mar. En el cas de la goleta Tirant Primer, s'han programat activitats des de 1993, any de la seua avarada, fins a 2016.  
D'acord amb la Resolució conjunta de 7 d'octubre de 2021, del director General d'Esport i del de l'Institut Valencià de la Joventut, per la qual es convoca la campanya d'activitats nàutiques de la Generalitat «A la Mar 2022», enguany s'afig a l'oferta de les escoles de la Mar de Borriana, Benicàssim i la Vila Joiosa, el veler escola goleta Tirant Primer.  
La goleta Tirant Primer és un vaixell escola de més de 25 metres d'eslora, propietat de la Generalitat, que ha sigut recentment renovat i posat al dia per a continuar la seua labor de promoció educativa i de conscienciació mediambiental per mitjà de la pràctica de l'esport de la vela de creuer. Té per objecte difondre el coneixement del medi marí i la seua biodiversitat, així com conscienciar sobre la seua necessària protecció i conservació, i acostar la navegació d'altura a la població.  
  
Es tracta d'un vaixell singular, únic a la Comunitat Valenciana, en el qual a més de gaudir practicant esport en el medi natural es viuen experiències intenses d'alt valor formatiu.  
Totes les activitats programades que es detallen en l'annex I s'estructuren en el marc d'acció de l'Agenda 2030 per al Desenvolupament Sostenible. Concretament se centren en major mesura en 8 dels 17 Objectius de Desenvolupament Sostenible. (ODS). L'ODS 3 de salut i benestar, el 4 d'educació de qualitat, el 5 d'igualtat de gènere, el 7 d'energia sostenible i no contaminant, el 10 de reducció de les desigualtats, el 12 de producció i consum responsables, l'ODS 13 d'acció pel clima i l'ODS 14 de vida submarina.  
Les activitats s'emmarquen en l'àmbit esportiu i formatiu, d'ecoturisme, investigació marina, divulgació científica i sensibilització del patrimoni marítim de la Comunitat Valenciana, i donen suport als principals esdeveniments esportius de la nàutica mediterrània en col·laboració amb la Federació de Vela de la Comunitat Valenciana.  
En virtut de tot això i fent ús de les competències assignades a la Conselleria d'Educació, Cultura i Esport i a l'Institut Valencià de la Joventut, i d'acord amb el conveni de col·laboració de data 19 de febrer de 2013, subscrit entre la Generalitat i l'Institut Valencià de la Joventut, per a la gestió conjunta de la campanya d'activitats nàutiques de la Generalitat «A la Mar», altra normativa i en el marc de l'article 15 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell, resolem conjuntament:  
  
Primer  
Convocar, dins de la campanya d'activitats nàutiques de la Generalitat «A la Mar 2022» el Programa «Tirant», el qual recull tota l'oferta d'activitats que tindran lloc a bord de la goleta Tirant Primer de la Generalitat i aprovar les bases que es detallen a l'annex I.  
  
Segon  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades poden interposar un recurs d'alçada davant dels òrgans que han dictat l'acte o el superior jeràrquic en el termini d'un mes, a comptar des de l'endemà de la seua publicació en el DOGV. Tot això de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 11 d'abril de 2022.- El director general d'Esport. Josep Miquel Moya Torres. El director general de l'Institut Valencià de la Joventut. Jesús Martí Nadal.  
  
  
ANNEX I  
  
El Programa TIRANT, organitzat per la Direcció General d'Esport i l'Institut Valencià de la Joventut, s'emmarca en la campanya d'activitats nàutiques de la Generalitat «A la Mar 2022» i es regeix per les bases següents.  
  
1. Les activitats incloses en el Programa «TIRANT» són:  
1.1. Aules de Mar.  
Tenen per objecte acostar la navegació de vela de creuer i el coneixement del medi marí, fonamentalment en edat escolar. En formats d'una jornada completa o una sessió de matí o de vesprada, està dissenyada especialment per a centres educatius, associacions juvenils, ajuntaments, clubs esportius i altres entitats legalment constituïdes.  
  
Es realitzarà des de qualsevol port adequat per a l'embarcament a les províncies d'Alacant, Castelló i València, amb retorn al mateix port d'embarcament. Es desenvoluparan fonamentalment durant els mesos de març a juny i de setembre a octubre. Dins del vaixell l'alumnat estarà organitzat en grups de treball dirigits per la tripulació i prendran part activa de totes les maniobres bàsiques que es poden fer en un vaixell de vela. Així mateix, aprendran algunes de les normes de seguretat i comportament a bord de la goleta. Aquestes eixides tindran una duració de 8 hores i algunes d'elles es faran durant regates organitzades en diferents ports del litoral valencià.  
1.2. Navegació d'Altura.   
Travessies de dos o més dies entre febrer i novembre. Tenen per objecte l'ensenyament de la navegació d'altura. Dirigides a població en general a partir de 16 anys, tant per a particulars com per a grups organitzats. Per a dur a terme tota classe d'activitats relacionades amb la navegació i col·laborar en les labors pròpies de la navegació d'altura, com ara cuinar, netejar, fer guàrdies i navegar mentre es gaudeix de la biodiversitat del mar Mediterrani. A més, s'aprendran normes bàsiques de seguretat marítima. Es facilitarà un manual del tripulant que inclourà el contingut didàctic que s'impartirà a bord. Es duran a terme des de qualsevol port adequat per a l'embarcament a les províncies d'Alacant, Castelló o València. Les singladures es faran normalment amb eixida i tornada al mateix port d'embarcament. S'ofereixen dos nivells de cursos, segons hi haja navegació nocturna o no. Els plans pedagògics estan adaptats a dos dies de duració. En cas que la travessia siga major, la distribució en el temps serà diferent.  
1.2.1. Navegació d'Altura Nivell I  
Objectius didàctics. En finalitzar el curs, l'alumnat serà capaç d'identificar i conéixer la funció de les diferents parts del vaixell, aplicar els aspectes bàsics de la navegació de vela amb creuer (les escotes de totes les veles, maneig de timó, virades, etc.), fer correctament els nucs bàsics utilitzats en la navegació de vela, familiaritzar-se amb el vocabulari específic de les activitats nàutiques, reconéixer els principals rumbs de navegació, fer un correcte ajustament de veles, fer les maniobres bàsiques (virada i trabujada), conéixer els diferents equips d'ajuda a la navegació, acceptar i aplicar les normes de seguretat bàsica tant individuals com col·lectives per a desenvolupar sense risc les activitats nàutiques, valorar i respectar l'entorn natural de pràctica i vetlar per la seua conservació i millora.  
Dia 1  
10:00h a 10:30h Normes de seguretat bàsica.  
11:00h a 11:30h Teoria. Principals parts del vaixell i ajustament de veles.  
11:30h a 12:30h Pràctica. Hissat i ajustament de veles i navegació.  
15:00h a 17:00h Teoria. Explicació dels conceptes bàsics de navegació (sobrevent-sotavent, orsar-arribar).  
17:00h a 19:00h Pràctica. Practicar els conceptes bàsics apresos.  
  
Dia 2  
10:30h a 11:30h Teoria. Maniobres bàsiques (virar i trabujar) i rumbs de navegació.  
11:30h a 13:30h Pràctica. Navegació i pràctica de maniobres i rumbs.  
15:00h a 16:00h Pràctica. Taller de nucs bàsics: as de guia, ballestrinca, pla, huit, de pescador.  
16:00h a 17:00h Teoria. Equips d'ajuda a la navegació.  
  
1.2.2 Navegació d'Altura nivell II (amb navegació nocturna)  
Objectius didàctics. A més de la consecució dels objectius didàctics descrits en el Nivell 1, en finalitzar el curs de navegació d'Altura de nivell 2 l'alumnat serà capaç d'aplicar els aspectes bàsics de la navegació de vela amb creuer, utilitzar el vocabulari específic de les activitats nàutiques, reconéixer i navegar amb soltesa en els diferents rumbs de navegació, així com fer totes les maniobres bàsiques, conéixer els conceptes de vent aparent i vent real, conéixer i utilitzar els equips d'ajuda a la navegació, navegació nocturna, coneixement de les principals regles del Reglament Internacional per a Previndre Abordatges (RIPA) i conéixer les maniobres d'amarratge i desamarratge en port.  
  
Dia 1:  
10:00h a 10:30h Normes de seguretat bàsica.  
11:00h a 11:30h Teoria. Principals parts del vaixell i ajustament de veles.  
11:30h a 12:30h Pràctica. Hissat i ajustament de veles i navegació.  
15:00h a 17:00h Teoria. Rumbs de navegació, vent aparent i vent real, equips d'ajuda a la navegació.  
17:00h a 19:00h Pràctica. Practicar rumbs i maniobres, ús d'equips d'ajuda a la navegació, practicar maniobra de «persona a l'aigua».  
  
23:00h a 00:00h Teoria. Llums i senyals de navegació, funcionament del radar i RIPA.  
Dia 2:  
00:00h a 11:00h Pràctica. Navegació nocturna amb torns de guàrdia de 4 h.  
15:00h a 16:00h Pràctica. Reducció de la superfície vèlica i fondeig.  
  
16:00h a 17:00h Pràctica. Amarratge i desamarratge en port.  
No serà necessari haver cursat el Nivell 1 per a inscriure's en el Nivell 2.  
0.0.9.3. Curs Mar de Posidònia  
El nostre mar Mediterrani és un dels mars més sobreexplotat del planeta i la seua supervivència depén de la posidònia. Aquesta planta aquàtica constitueix la llar de multitud d'organismes, contribueix a la depuració de les aigües i genera grans quantitats d'oxigen en el fons marí. És per això que de la seua conservació depén el futur dels nostres ecosistemes marins.  
El nostre vaixell escola té la responsabilitat de donar exemple i de ser una eina educativa per a la conservació dels ecosistemes marins. El curs Mar de Posidònia té com a objectiu ensenyar a navegar a vela i alhora donar a conéixer la biodiversitat que alberguen les nostres praderies de posidònia i la importància de conservar-les. Per a això, es combinarà la travessia de vela amb baptismes de busseig a l'illa de Formentera, xarrades a bord de la goleta i la projecció de documentals sobre aquesta important planta. Tota la part educativa relacionada amb la conservació ecològica serà impartida per un biòleg o biòloga especialista en la matèria.  
S'ofereix una travessia de quatre dies de duració, en la qual s'inclourà una primera etapa de Borriana (port base) a Formentera, dos dies en aquesta illa fent el baptisme de mar i la resta de les activitats didàctiques i l'últim dia de tornada al port base.  
1.3. Cursos universitaris  
Destinats a tota la població universitària de la Comunitat Valenciana. S'ofereixen 4 cursos universitaris de 20 a 30 hores lectives de duració, un a Castelló, dos a València i un a Alacant. De divendres de vesprada a diumenge entre els mesos de febrer a novembre. Consisteix en una activitat formativa a bord de la goleta des de qualsevol port adequat per a l'embarcament a les províncies d'Alacant, Castelló o València, preparatòria per a la participació com a tripulació en regates especials de navegació (Tall Ships i regates de vaixells clàssics, entre altres). Un dels dos cursos dels programats a València, en col·laboració amb la Fundació Oceanogràfic, consisteix en sessions pràctiques en la goleta sobre el coneixement de taurons, mamífers marins, ocells, tortugues marines i meduses.  
1.4. Conscienciació Mediambiental i Investigació marina  
En col·laboració amb l'Oceanogràfic de València i altres organitzacions, es programaran activitats d'educació ambiental i de sensibilització en matèria de biodiversitat i medi ambient marí, així com projectes cientificoeducatius, i soltes de tortugues marines procedents de l'Arca del Mar (àrea de recuperació de fauna marina de l'Oceanogràfic) i diferents accions i travessies d'observació marina.  
1.5. Cursos de formació professorat  
En col·laboració amb la Subdirecció General de Formació del Professorat i els centres de Formació, Innovació i Recursos Educatius de la Generalitat, CEFIRE, destinats al professorat de Primària, Secundària i cicles formatius que s'interessen per la transversalitat de la vela de creuer i el seu alt potencial educatiu.  
1.6. Participació i col·laboració en regates oficials i altres activitats emblemàtiques en col·laboració amb la Federació de Vela de la Comunitat Valenciana.  
A més de les descrites anteriorment, es faran altres activitats com ara jornades de portes obertes, recollides de microplàstics, travessies amb joves en risc d'exclusió social, amb l'Institut Social de la Marina i amb els centres de Formació Professional de grau mitjà i superior.  
La Direcció General d'Esport i l'IVAJ es reserven el dret de modificar o incorporar noves activitats, així com de suspendre alguna de les activitats convocades si circumstàncies de qualsevol classe n'impediren el desenvolupament, especialment per causes meteorològiques.  
  
  
2. Condicions de participació  
Les activitats a bord de la goleta Tirant Primer estan pensades per a tots els públics a partir de 7 anys i no fa falta cap experiència prèvia en navegació, encara que s'han de complir les següents condicions de participació. En totes les activitats que es facen a bord de la goleta, haurà d'haver-hi, almenys, una persona participant major d'edat, que es responsabilitze del grup o entitat.  
a) Cursar a partir de 1r curs d'Educació Primària o tindre complits almenys 7 anys durant l'any 2022 per a participar en les aules de mar i jornades de conscienciació ambiental.  
b) Tindre complits almenys 16 anys durant l'any de realització del curs per a participar en la resta de les activitats.  
c) No presentar contraindicacions medicosanitàries per a la pràctica de les activitats nàutiques. S'ha d'emplenar una fitxa d'informació sanitària per a les activitats que comporten pernoctació i restauració a bord.  
d) Responsabilitzar-se del bon ús de l'embarcació i del material.  
  
e) Acatar de bon grat les instruccions de la tripulació i complir la normativa.  
f) En les activitats d'una o mitja jornada, la restauració a bord serà a compte de les persones participants. En les travessies de dos o més dies, la compra i confecció dels menús està inclosa. L'elaboració dels plats serà per part de les persones participants en col·laboració amb la tripulació, que serà una més de les activitats que es faran durant la travessia.  
  
g) Assumir la incorporació a l'activitat i tornada des del port d'embarcament i desembarcament per compte de les persones participants i pels seus propis mitjans.  
Les persones participants han d'especificar en la fitxa d'inscripció en línia, abans del començament de l'activitat, qualsevol necessitat educativa, dietètica o mèdica de rellevància.  
En les activitats de més d'un dia de duració, les persones participants han de portar a bord el DNI/NIE i targeta SIP o similar. A més, han de presentar a través de la plataforma web d'inscripció escolesdelamar.gva.es, amb almenys una setmana d'antelació del començament del curs:  
1. Fitxa d'informació sanitària.  
2. Si escau, per a menors d'edat, model d'autorització d'imatges, amb signatura original de la mare/pare, tutors o responsables.  
3. Documentació acreditativa per a l'aplicació de la tarifa especial.  
  
3. Vestimenta i equip  
En funció de la duració de l'activitat i de la climatologia del mes o estació en què es desenvolupe l'activitat, les persones participants han de portar:  
- Roba esportiva còmoda i calçat esportiu adequat antilliscant.  
  
- Pantalons i jaqueta impermeables, roba d'abrigar i/o vestit de bany. (Segons l'estació.)  
- Protector solar, ulleres de sol i gorra.  
- En activitats amb pernoctació, tovalloles, sac de dormir i bossa de viatge no rígida. (No es permeten maletes a bord.)  
  
4. Inscripcions  
La inscripció a les aules de mar, les jornades mediambientals i en les travessies de navegació d'altura es faran exclusivament en la pàgina web escolesdelamar.gva.es.  
Les reserves han de confirmar-se en el termini de 7 dies naturals des de l'endemà de la formalització, mitjançant l'ingrés de l'import corresponent. Per a les activitats d'un dia o una sessió s'ha d'efectuar el pagament de l'import total de la reserva.  
Per a les reserves de travessies de navegació d'altura, s'ha de formalitzar un primer pagament en concepte de reserva i l'import restant ha d'abonar-se amb una antelació mínima de 20 dies naturals del començament de l'activitat.  
En el cas de no fer l'ingrés, es perd la reserva del curs, el qual tornarà a estar disponible en la pàgina web per als següents grups interessats.  
  
Els pagaments poden fer-se en la mateixa pàgina web o bé per ingrés o transferència bancària.  
  
5. Preus i places  
Les tarifes aplicades a cada servei són les establides en cada una de les activitats convocades. S'estableix la temporada baixa per als mesos de febrer, març, octubre i novembre; la temporada mitjana per a abril i setembre, i la temporada alta per a maig, juny, juliol i agost.  
  
Les activitats d'Aula de Mar i Jornades mediambientals hauran de tindre un mínim de 10 i un màxim de 25 participants. Quant a les travessies de navegació d'altura, el nombre mínim de places participants serà de 10 i el màxim de 16.  
Les persones responsables acompanyants de grup que representen l'entitat gaudiran de dues gratuïtats per a grups de 16 fins a 25 persones. En el cas d'inscripcions de 10 a 15 persones, es gaudirà d'una gratuïtat.  
  
S'estableix un preu especial per a les entitats col·laboradores amb un descompte respecte a la tarifa general. Tenen la consideració d'entitats col·laboradores els centres educatius sostinguts amb fons públics, ajuntaments, entitats juvenils, consells de joventut i entitats esportives, així com altres entitats amb les quals la Generalitat haja subscrit acords en relació amb la promoció esportiva.  
En les travessies de navegació d'altura s'estableix un preu especial per a les persones que s'inscriguen de manera individual i que siguen membre de família nombrosa, educadora o monoparental, titulars del Carnet Jove i/o víctimes de violència de gènere.  
Per a la resta de les activitats que conformen el Programa «TIRANT», com ara cursos universitaris i de formació docent, la participació i col·laboració en regates oficials i altres que es puguen programar, es poden establir tarifes complementàries que es publicaran en la web escolesdelamar.gva.es i ivaj.gva.es  
  
6. Devolució de quota  
No es té dret a la devolució de la quota d'inscripció, ni del senyal ni de l'import total de la reserva, excepte els casos especificats en aquesta base.  
6.1. Una vegada efectuat el pagament total de la reserva, només es té dret a la devolució, amb una deducció del 10 % de l'import en concepte de no disponibilitat de la plaça i despeses de gestió, en els supòsits següents:  
- Malaltia o lesió que impedisca l'assistència a l'activitat. S'ha d'aportar un justificant mèdic o informe hospitalari signat i segellat pel facultatiu.  
- Malaltia greu d'un familiar fins a un segon grau de consanguinitat o afinitat. S'ha d'aportar un justificant mèdic o informe hospitalari signat i segellat per la persona facultativa.  
6.2. Es té dret a la devolució íntegra de la quota o la part corresponent, sense haver embarcat, en els supòsits següents:  
- En cas de suspensió de l'activitat per circumstàncies climatològiques o d'altres sobrevingudes atribuïbles a la Generalitat. S'oferirà la possibilitat de fer l'activitat en qualsevol altra data o es retornarà íntegrament l'import de reserva.  
- Confinament o contagi per covid. S'ha d'aportar un justificant o informe mèdic que l'acredite, signat i segellat pel facultatiu.  
  
- Mort d'un familiar fins a segon grau de consanguinitat o afinitat. S'ha d'adjuntar un certificat acreditatiu.  
En el cas de malaltia o lesió sobrevinguda estant embarcat durant el desenvolupament de l'activitat, l'alumnat participant no té dret a la devolució de la quota.  
El termini màxim de presentació és d'un mes a partir del dia de l'inici del curs adjudicat.  
Les sol·licituds de devolució s'han de presentar en el registre d'entrada de la DGE o de l'IVAJ o preferentment per via telemàtica a través del procediment  
https://www.gva.es/va/inicio/procedimientos'id\_proc=19710  
No obstant això, també poden presentar-se d'acord amb el que estableix l'article 16.4 de la Llei 39/2015, d'1 d'octubre, del procediment administratiu comú de les administracions públiques. Les devolucions han de sol·licitar-se segons el formulari establit, que està a la disposició de les persones usuàries en escolesdelamar.gva.es, en la mateixa goleta i en els serveis territorials de la DGE o de l'IVAJ.  
  
7. Assistència sanitària i assegurances  
La Conselleria de Sanitat Universal i Salut Pública dispensarà atenció medicosanitària a través dels seus centres i institucions sanitàries, amb tots els dispositius existents en la xarxa pública, a l'alumnat participant, tripulació i persones organitzadores que patisquen qualsevol accident de caràcter esportiu durant el desenvolupament de les activitats del «Programa Tirant» de la campanya «A la Mar 2022».  
L'entitat asseguradora corresponent cobrirà l'assistència mèdica continuada, posterior a la prestada en primera instància per la Conselleria de Sanitat Universal i Salut Pública, derivada d'accident esportiu que puguen patir les persones participants, tripulació i organitzadors durant el desenvolupament del Programa Tirant de la campanya «A la Mar 2022» de la Generalitat, d'acord amb el Reial decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.  
Per a ser beneficiari de les prestacions esmentades s'ha d'estar degudament inscrit en la campanya «A la Mar 2022».  
  
8. Acceptació de les bases  
La participació en aquesta convocatòria, inclosa la fase d'inscripció, implica l'acceptació de les bases que la regulen.  
  
9. Modificació o adaptació activitats  
La Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats, i adaptant-los a la demanda o a l'interés públic.  
  
10. Centres d'informació  
  
Pàgina Web de les Escoles de la Mar  
Escolesdelamar.Com  
https://www.facebook.com/gvaescolesdelamar  
  
Escola de la Mar de Borriana  
Av. Mediterrània, s/n. 12692 Borriana  
Tel. 557 275 529  
Correu electrònic: emburriana\_jde@azs.kw  
  
Direcció General d'Esport  
Av. Campanar, 32. 46392 € València  
Tel. 872 521 331  
Correu electrònic: suopbtwghmhrof@gnu.nr  
  
Direccions territorials. Seccions d'Activitat Física i Esport  
Alacant  
Av. d'Aguilera, 1- 2a planta. 03457 Alacant  
Tel. 052 716 157  
Correu electrònic: dep.ali\_mrb@wdm.xc  
  
Castelló  
Av. de la Mar, 23. 12421 Castelló de la Plana  
Tel. 535 146 424  
Correu electrònic: dep.cas\_mxl@fsw.om  
  
València  
Edifici Prop II C/ Gregorio Gea, 14. 46516 València  
Tel. 391 980 216  
Correu electrònic: dep.val\_tgh@iqx.tj  
  
Institut Valencià de la Joventut  
https://ivaj.gva.es  
C/ Hospital, 11. 46486 València  
Tel. 091 502 296  
Correu electrònic: info\_bvdd@kph.ei  
  
 Unitats territorials de l'IVAJ:  
- Alacant  
C/ Rambla Méndez Núñez, 41. 03451 Alacant  
Tel. 343 451 322  
CorreU electrònic: alicante\_rokg@kif.yr  
  
- Castelló  
C/ Orfebres Santalínea, 2. 12074 Castelló de la Plana  
Tel. 728 884 804  
Correu electrònic: castellon\_ajir@pmm.zn